**O B R A Z L O Ž E N J E**

**I PRAVNI TEMELJ**

Pravni temelj za donošenje ove Odluke je članak 10. i članak 11. stavak 2. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16 - dalje u tekstu Zakon o poticanju razvoja malog gospodarstva) i članak 61. Statuta Grada Pula - Pola ("Službene novine" Grada Pule broj 7/09, 16/09, 12/11, 1/13, 2/18, 2/20, 4/21 i 5/21).

**II OSNOVNA PITANJA I PRIKAZ STANJA KOJE SE UREĐUJE AKTOM**

Grad Pula predloženom Odlukom postavlja okvir za poticanje razvoja malog gospodarstva u 2024. godini. Provođenje predmetnog programa „POTPORE PULA - POLA 2024“ temeljeno je na Zakonu o poticanju razvoja malog gospodarstva.

Poticanje razvoja malog gospodarstva provest će se kroz dodjelu bespovratnih potpora za razvoj poduzetništva u skladu sa sljedećih 5 mjera:

1. *MJERA 1: POTPORE NOVOOSNOVANIM TVRTKAMA iznos potpore do 2.000,00 eura, a za mlade do 35 godina i žene poduzetnice koje imaju 100% vlasništva nad subjektom do 2.400,00 eura;*
2. *MJERA 2: POTPORE ZA DIGITALIZACIJU POSLOVANJA I DIGITALNI MARKETING iznos potpore do 2.000,00 eura;*
3. *MJERA 3: POTPORE ZA IT SEKTOR iznos potpore do 2.500,00 eura;*
4. *MJERA 4: POTPORE ZA SUFINANCIRANJE NABAVE DUGOTRAJNE MATERIJALNE IMOVINE iznos potpore do 4.000,00 eura;*
5. *MJERA 5: SUBVENCIONIRANJE STRUČNOG OSPOSOBLJAVANJA I USAVRŠAVANJA iznos potpore do 1.000,00 eura;*
6. *MJERA 6: POTPORE ZA SUFINANCIRANJE POJEDINAČNOG NASTUPA PODUZETNIKA NA MEĐUNARODNIM SAJMOVIMA iznos potpore do 2.000,00 eura.*

Ciljevi navedenih mjera su sljedeći:

* smanjenje početnih financijskih izdataka poduzetnika prilikom pokretanja poslovanja,
* poticanje mikro i malih poduzetnika da koriste sredstva za digitalni marketing i digitalizaciju poslovanja,
* povećanje broja gospodarskih subjekata te konkurentnosti u IT sektoru,
* zamjena dotrajalih strojeva, alata i opreme, odnosno nabava suvremenih strojeva, alata i opreme čime bi se osnažio sektor malih proizvodnih djelatnosti i sektor uslužnih djelatnosti u području popravaka predmeta za osobnu uporabu i kućanstvo,
* postizanje konkurentne prednosti i podizanje kvalitete stručne osposobljenosti zaposlenika,
* jačanje pozicije gospodarskih subjekata na inozemnom tržištu i omogućavanje širenja poslovanja.

U odnosu na prethodnu godinu i Javni poziv iz 2023. godine, predlaže se da mjera 5. Subvencioniranje stručnog osposobljavanja i usavršavanja nije ograničena isključivo na zelena i digitalna zanimanja kao u 2023. godini te da se iznova uvede mjera za jačanje pozicije gospodarskih subjekata na inozemnom tržištu i omogućavanje širenja poslovanja na inozemnim tržištima kroz mjeru 6. Potpore za sufinanciranje pojedinačnog nastupa poduzetnika na međunarodnim sajmovima.

Programi dodjele bespovratnih sredstava poduzetnicima donose se i provode od 2012. godine (s izuzetkom 2013. godine) kada se započelo sa programom naziva „1.000.000+“. Od 2014. godine pa sve do danas programi dodjele bespovratnih potpora provode se pod nazivom Potpore Pula. Ukupno je od 2012. do 2023. godine kroz 11 programa dodjele bespovratnih potpora, odobreno 1.200 zahtjeva poduzetnika za potporu te je isplaćeno 1.870.719,13 € bespovratnih potpora za poticanje razvoja malog gospodarstva.

Kako bi se nastavilo provođenje dodjela potpora u 2024. godini, potrebno je odrediti procedure, uvjete i način dodjele potpora kao i definirati tekst Javnog poziva, obrasce Zahtjeva za dodjelu potpora, obrazac Opisa projekta, obrasce Izjave o korištenim potporama male vrijednosti i Izjave o nepostojanju dvostrukog financiranja te obrazac Popisa računa dobavljača. Navedeno je uređeno predloženom Odlukom o poticanju razvoja malog gospodarstva kroz dodjelu potpora za razvoj poduzetništva grada Pula - Pola u 2024. godini „POTPORE PULA - POLA 2024“ i pripadajućim prilozima koji su sastavni dio Odluke.

Potpore u ukupnom iznosu od 200.000,00 eura dodijelit će se iz Proračuna Grada Pula - Pola za 2024. godinu.

S obzirom na navedeno, predlaže se donošenje prijedloga Odluke.

**III PROCJENA POTREBNIH FINANCIJSKIH SREDSTAVA ZA PROVEDBU AKTA**

Za provedbu ove Odluke osigurana su sredstva u Proračunu Grada Pula - Pola za 2024. godinu u iznosu od 200.000,00 eura.

**IV SAVJETOVANJE S JAVNOŠĆU**

Pripremio:

Voditelj odsjeka za gospodarstvo

Igor Fabris

**p.o. PROČELNIK**

**Aldo Rojnić**